აფრიკატი
აფრიკატი (ლათ. affrico — „ვხეხავ“) — ხშული თანხმოვანი, რომლის წარმოთქმისას გახშვის ჩქამს (ხახუნის ხმაურს) საწარმოთქმო ნაპრალში მიღებული ჩქამი მოსდევს. აფრიკატს, ჩვეულებრივ, უწოდებენ „ხშულნაპრალოვანს“, „ნახევარხშულს“, „რთულ თანხმოვანს“. აფრიკატში ხშულობა და ნაპრალოვნობა წარმოდგენილია ერთი ბგერის ფარგლებში და მუდამ ერთი და იმავე თანმიმდევრობით — ხშულობას მოსდევს ნაპრალოვნობა. ქართული ენის ფონეტიკურ სისტემაში აფრიკატები ქმნის ორ სამეულს: ჯ-ჩ-ჭ; ძ-ც-წ.